Malatinský, Tomáš, minister hospodárstva SR (2013-05-17):
Ďakujem pekne. Keď v rozprave odoznel jediný pozmeňovací návrh, ja by som sa k nemu chcel vyjadriť tak, že s duchom toho návrhu, aj s tým, o čom pojednáva, súhlasím a určite by som ho podporil. Ale tak ako je predkladaný tento návrh zákona, že istým spôsobom reaguje na európsku legislatívu, tak v tomto zákone riešime bezpečnosť predovšetkým z pohľadu chemického zloženia tej hračky, a zdravotnú nezávadnosť a podobné parametre. Túto máme pojem „nevhodná hračka“. Tento pojem „nevhodná hračka“ v tej legislatíve nie je. A keby sme ho chceli zaviesť, tak by sme museli byť zosúladení s ostatnými krajinami Európskej únie, a tým pádom to dostať do tej legislatívy, aby sme neboli jediní, ktorí tu máme takúto formuláciu. Potom sú tam tie úpravy, ktoré môžeme robiť národne, a toho by sa možno týkal ten návrh, keby sme nemali tú prvú prekážku, tak by sme mali tú možnosť úpravy, ako to označovať. Myslím si, že to je na voľbe každej tej členskej krajiny, a to je ten nápis, ktorým by sme proste na to upozorňovali. Máme ale tu druhý technický problém, ktorý zavádza, aby sme túto úpravu dali do prílohy časti III, ktorá v samotnom znení zákona je v bode 45 navrhnutá, vylúčiť, pretože tam práve chceme tými vyhláškami na toto, na toto upozorňovať. Ale téma, ktorá sa tu preberala, nie je samozrejme vhodná na to, aby sme ju odložili. A ja aj tento návrh zákona alebo teda pozmeňujúci návrh dám príslušnej sekcii obchodu na ministerstve ako podnet. A možnože keby od vás ešte prišiel nejaký návrh a bol zaslaný ministerstvu, tak sa ním budeme zaoberať. Ako podnetný materiál pre zasadnutie príslušných komisií v Európskej komisii. Takisto Slovensko môže byť iniciátorom rôznych tém. A myslím si, že toto je téma vhodná, aby sa preberala, a môžme sa jej ujať, ako predkladateľ, aby sme takýto termín tam dali, aby sa s tým narábalo. Ja s tými diskutujúcimi súhlasím, že nápis je veľmi dôležitý. Ten dáva potom tú voľbu aj tomu rodičovi, aj tomu starému rodičovi, prípadne vzdialenému príbuznému, ktorý chce dať dieťaťu hračku. Pretože aj ja mám vnukov a chodím do obchodu a vždycky som v časovom strese a rozhodujem sa aj podľa toho, lebo mám jedného, ktorý má jeden a pol roka, druhého mám, čo má tri a pol roka, a teraz potrebujem pre nich kúpiť vhodné hračky, tak si pomáham aj takými návodmi, ktoré je potrebné, aby tam dal ten výrobca, tak tieto návody sú veľmi dôležité. Takže chcel by som povedať, že súhlasím s tým, že takéto navádzanie, to nie je zákaz, ale tu je to proste povedané. A potom nastúpi až to, keď tam je napísané, že je to nevhodné pre deti do 12 rokov, no tak ten rodič nesie za to plnú zodpovednosť, keď to tomu dieťaťu kúpi. Takisto, keď je tam hračka, ktorá je z malých predmetov, kde to môže dieťa prehltnúť, no tak je to tam napísané, že je to nad 3 roky, nad 5 rokov. Ak mu to kúpim a poje tie kocky, tak to proste som vystavil to dieťa ohrozeniu. Takisto psychickému ohrozeniu v tomto prípade. Čiže ja s tým návrhom súhlasím, bohužiaľ, nemôžem to podporiť ako súčasť tohto zákona, pretože sú tam tieto, myslím si, vážne prekážky. Ale beriem to ako tému. A keď ponúkam diskusiu aj s našou sekciou, aby sme to ako tému otvorili, pretože je dobré, keby toto opatrenie mohlo byť zavedené celoplošne. A legislatíva sa mení proste za pochodu. A možnože Slovensko i vďaka vám prinesie nejaký pozitívny vplyv do diskusie o zdravie našich detí. A o to nám ide. Ďakujem pekne.